།གཏོར་མ་ཆེན་པོའི་ཆོ་ག་བར་ཆད་ཀུན་སེལ་བཞུགས་སོ། །

ཨོཾ་སྭཱ་སྟི། འདིའི་ལོ་རྒྱུས་ནི། བླ་མ་བ་རི་བས་བལ་ཡུལ་དུ་བྱོན་ནས། པཎྜི་ཏ་ཞིག་སྤྱན་དྲངས་ནས་བྱོན་པ་དང་། གསེར་མེད་ནས་པུ་ཧྲངས་སུ་ཕྱིན་ནས་བཙད་པོ་རྩེ་སྡེ་དང་མཇལ་ནས། རྒྱལ་པོ་ལ་དབང་བསྐུར་བྱས། ཆོས་བཤད་པས་རྒྱལ་པོས་གསེར་སྲང་བརྒྱ་ཕུལ་སྐད། དེ་རྣམས་པཎྜི་ཏས་ཚགས་བྱས་ནས་བླ་མས་བདག་ལ་བག་ཙམ་ཞིག་གནང་བ་ཞུ་བྱས་པས། མ་ཕྱིན་པར་སླར་ཡང་རྒོལ་བ་དང་ཁྲོ་བ་ལ་སོགས་པ་བྱེད་དུ་བྱུང་བས། ཤིན་ཏུ་སུན་ཏེ་པཎྜི་ཏ་བལ་ཡུལ་དུ་སྐྱེལ་དུ་ཕྱིན་སྐད། དེ་ནས་བལ་ཡུལ་དུ་སླེབ་པའི་ལམ་དུ་མུ་སྟེགས་ཀྱི་པཎྜི་ཏ་གཅིག་དང་འཕྲད་ནས། ཁོ་ན་རེ། ཁྱོད་ཀྱི་ང་ཡི་ལོ་ཙཱ་བ་གྱིས་ལ་བོད་དུ་འགྲོ་དགོས་ཟེར་ནས་བྱུང་སྐད། དེ་ལ་བླ་མས་མི་བྱེད་བྱས་པས། ཁོ་ན་རེ་ངས་མུ་སྟེགས་ཀྱི་ཆོས་མི་འཆད་པར། སངས་རྒྱས་པའི་ཆོས་བཤད་ཟེར་ཀྱང་བླ་མས་མ་གསན་པས། ཁོ་ན་རེ། ཁྱོད་ལ་མཐུ་བྱེད་ཟེར་བ་ལ། ངས་ཁྱོད་ལ་ཉེས་པ་མ་བྱས་པར་མཐུ་:བྱ་བའི་（£¨《¶ཛཾ》·བྱས་པས་）£©ཤ་གས་མེད་བྱས་ནས། རྒྱ་གར་དུ་བྱོན་སྐད། དེ་ནས་བླ་མ་རྡོ་རྗེ་གདན་པ་དང་མཇལ་ནས་ཆོས་གསན་གྱི་ཡོད་ཙ་ན། རྡོ་རྗེ་གདན་པ་ན་རེ། ཁྱོད་ལ་མུ་སྟེགས་ཀྱི་གནོད་པ་ཡོང་བར་འདུག་གསུང་བས། །མི་ཡོང་བྱས་པས་འོང་བར་འདུག་གསུངས་པས། འོ་ན་བལ་ཡུལ་དུ་མུ་སྟེགས་སྐལ་ལྡན་རྒྱལ་པོ་བྱ་བ་དང་འཕྲད་ནས་འདི་ལྟར་བྱུང་ལགས་ཞུས་པས་འོ་ན་དེ་ཀའི་ཡིན་གསུང་ནས། བླ་མས་བྷ་ཡ་ནའི་སྔགས་བཟླས། གཏོར་ཆེན་ལན་གསུམ་བཏང་བས་ཐ་མ་ལ་ཤི་སྐད། དེས་ན་འདི་བྱིན་རླབས་ཆེ་བ་ཡིན་གསུང་། རྡོ་རྗེ་གདན་པ། བླ་མ་བ་རི་བ། བླ་མ་ཆེན་པོ། འདི་ལོ་རྒྱུས་དག་པ་ཡིན་གསུང་། བཅོམ་ལྡན་འདས་ཐུགས་རྗེ་ཆེན་པོ་ལ་ཕྱག་འཚལ་ལོ། །འགྲོ་རྣམས་སྲིད་མཚོ་ལས་བསྒྲལ་ཞེས། །བློ་ཆེན་དད་ལྡན་བླ་མ་དང་། །དཔལ་ལྡན་འཇིག་རྟེན་དབང་ཕྱུག་ལ།།བཏུད་དེ་གཏོར་མའི་ཆོ་ག་བྲི། །ངན་རྟོག་སྨྲ་བའི་དྲི་བྲལ་ཞིང་། །ཕན་པ་བྱིན་པར་བྱེད་པ་འདི། །གང་ཟག་གནས་དུས་ཡོ་བྱད་དང་། །ཆོ་ག་ཕན་ཡོན་སྡོམ་དྲུག་ཡིན། །དེ་ལ་གཏོར་མ་གཏོང་བའི་སློབ་དཔོན་དང་། བུམ་པ་ལ་བཟླས་པ་བྱེད་པའི་རྣལ་འབྱོར་པ་གཉིས་ནི། དམ་ཚིག་དང་སྡོམ་པ་ལྡན་ཞིང་ཁྲོ་བོ་གང་ཡང་རུང་བའི་བསྙེན་པ་སྔོན་དུ་སོང་བས་བྱའོ། །གཏོར་གཡོག་ཀྱང་ལྷའི་རྣལ་འབྱོར་དང་ལྡན་ཞིང་སྲུང་བ་དང་ལྡན་པ་སྟེ། དེ་ལྟར་བཞི་ཀ་གཏོར་མའི་བྱ་བ་མ་ཚར་གྱི་བར་དུ་ངག་བཅད་པར་བྱའོ།། གཉིས་པ་ནི། མི་དང་དུད་འགྲོ་ལ་སོགས་པས་དབེན་པ། གཙང་བ། སྒོ་ལ་གཏོར་སྣོད་ཤོང་བའི་ས་དེར་ཕྱག་དར་ལེགས་པར་བྱ་བ་དང་། མེ་ཏོག་ལ་སོགས་པ་དགྲམ་པར་བྱའོ། །གསུམ་པ་ནི། གཟའ་དང་སྐར་མ་བཟང་པོ་འཛོམ་པའི་ཚེ་བྱའོ། །བཞི་པ་རྟེན་གྱི་དཀྱིལ་འཁོར་ཕྱོགས་རེ་ལ་ཁྲུ་བཞི་བཞི་ཡོད་པ་གྲུ་བཞི་པ། དེ་མ་ཤོང་ན་ཡང་ཁྲུ་གསུམ་ལས་ཆུང་བ་མི་རུང་། བ་བྱུང་ལྔ་དང་ཙནྡན་གྱིས་ལེགས་པར་བྱུགས་ལ། དེའི་ནང་དུ་ཆོས་འབྱུང་རྩེ་མོ་ཕར་ཕྱོགས་བསྒྲུབ་བྱའི་ཕྱོགས་སུ་བསྟན་པ། དབུས་སུ་གཏོར་སྣོད་ཆེན་པོ་རྫའམ་ཟངས་གཞོང་དུ་རུང་བ་ཚོན་རྩི་རེ་ཁ་དཀར་པོས་བྲིས་པ་རྡོ་རྗེའི་སྟེགས་ལ་བཞག །མཆོད་པ་ནི་མེ་ཏོག་སོགས་ལྔའམ་བདུན་སློབ་དཔོན་དང་དཀྱིལ་འཁོར་གྱི་བར་དུ་གཡོན་ནས་རིམ་པ་བཞིན་དུ་བཤམ་མོ། །གཏོར་མའི་ཡོ་བྱད་ནི། ཡུལ་གང་ཡིན་གྱི་བྲེས་བཅལ་བའི་སྲད་ཕྱེད་ལེགས་པར་སྦྲུས་ལ། ཕྱེད་ཆན་དུ་བཙོ། །ཕྱེད་ཟན་དུ་བྱའོ། །དེ་མ་འབྱོར་ན་བྲེ་བཅུ་གཉིས་ལ་སྔ་མ་བཞིན་བྱའོ། །ཟན་ལ་མཐེབ་སྐྱུ་བརྒྱ་རྩ་བརྒྱད་དུ་བྱ་ཞིང་། ཆན་ལའང་དེ་བཞིན་དུ་མཉམ་པོར་སྣོད་གཅིག་གིས་གཞལ་ཞིང་བྱའོ། །བུམ་པ་ནི་ཟག་རྡོལ་མེད་པ་ཆུ་བྲེ་གསུམ་ཤོང་བ། དེ་མ་ཡིན་ན་ཡང་ཆུ་བྲེ་གང་ཤོང་པ་དེ་ལ་མགུལ་བཅིངས་སོགས་བུམ་རྫས་དང་ཆུས་བཀང་བགེགས་བསལ་ལ། དེ་སློབ་དཔོན་གྱི་གཡས་སུ་དཀྱིལ་འཁོར་ལ་ཁ་ཕྱོགས་པར་བུམ་མཆོག་པའི་མདུན་དུ་བཞག །བུམ་པ་ལ་མཆོད་པ་རྣམས་ཀྱིས་སྐོར། བཟློག་གླུད་ནི་རྗེན་ཕྱེ་བཙོས་པ་ལ་འབྲུ་སྣ་ཚོགས་ཀྱིས་བརྒྱན་ཏེ། ནད་པ་ལ་སོགས་པ་བསྒྲུབ་བྱ་གང་ཡིན་གྱི་གྲུ་གང་པ་བྱས་ལ། ལུང་ཐང་གི་མིག་དང་། འགྲོན་བུའི་སོ་དང་། སྐྲ་ཚབ་དང་། ནོར་བུ་ལ་སོགས་པས་བརྒྱན་དང་། ཞྭ་ལ་སོགས་པ་བྱའོ། །དེ་ཆོས་འབྱུང་གི་རྩེ་མོར་སྣོད་ཀྱི་ནང་མཐོང་བ་ཙམ་དུ་བཞག་ག ོ།གཞན་དག་བྱེད་ཁ་བྱེད་པ་སོགས་ཡོད་ན། རང་གི་འཁོར་དུ་ཡོད་པ་ལ་ཟན་ཁམ་རེ་གཏད་ལ་བསྲུང་བ་བྱའོ། །

དེ་ལྟར་དཀྱིལ་འཁོར་མཆོད་པ་བཤམས། གཏོར་མའི་ཡོ་བྱད་བཤམས་པ་དང་། བུམ་པ་བཟློག་པའི་གླུད་བཤམས་པ། རྣམ་པ་ལྔ་ཡི་ཡོ་བྱད་བཤམས། ལྔ་པ་ནི། གང་ཟག་བཞི་ཁྲུས་ལེགས་པར་བྱས་ལ། སློབ་དཔོན་སྟན་བདེ་བ་ལ་འདུག །གཏོར་གཡོག་གཉིས་བདེ་ཆས་སུ་གཞུགསློབ་དཔོན་དང་བུམ་ཆོག་པ་གཉིས་ཀས་བདག་བསྐྱེད་ལྷན་ཅིག་རྣམ་འཇོམས་བསྒོམས། གཟུངས་ཅི་རིགས་པ་བཟླས། མཆོད་བསྟོད་གཏོར་བསྡུས་བྱ། དེ་ནས་བུམ་ཆོག་པས་བུམ་པར་ལྷ་བསྐྱེད་བཟླས་པ་སོགས་ཆོ་ག་ལྟར་བྱེད་ཅིང་། དེ་ནས་གཡས་ཀྱི་གཏོར་གཡོག་གིས་འབྲུ་ཆན་བླུགས། གཡོན་གྱི་གཏོར་གཡོག་གིས་ཟན་དང་ཨརྒས་བཀང་། སློབ་དཔོན་གྱིས་འདི་ལ་སྦྱིན་དང་མི་སྦྱིན་པའི་དམིགས་པ་གང་ཡང་མི་བྱ་བར། མདུན་གྱི་གཏོར་མ་ཆན་སོགས་ལ་དམིགས་ནས། ལག་གཡོན་རྡོ་རྗེ་དང་བཅས་སྙིང་གར་ཁུ་ཚུར་བཅངས། གཡས་དྲིལ་བུ་དང་བཅས་གཏོར་མ་ལ་བརྟེན་མཆོག་སྦྱིན་ཕྱག་རྒྱ་ལ་མཐེ་བོང་དཀྱིལ་དུ་བཀུག་ནས་སྲིན་ལག་གི་རྩ་བ་ནོན་པའི་ཆོས་སྦྱིན་གྱི་ཕྱག་རྒྱ་བྱ། སེམས་ཀྱིས་ལག་གཡས་མཐིལ་དུ་རཾ་དམར་རོ། །དེའི་སྟེང་དུ་ཨ་དཀར་པོ་རཾ་ལས་མེ་འབར་ཨ་ཞུ་ནས་བདུད་རྩིའི་རྒྱུན་བབས་པར་བསམ། སམྦྷ་རའི་སྔགས་བདུན་རེ་བརྗོད། ལག་པ་གཡས་ཀྱི་ཕྱག་རྒྱ་སྔར་གྱི་དེ་ཁ་ཕུལ་ལ། མཆོད་པ་རྣམས་ལ་རིམ་པས་རེག་རིང་སོ་སོའི་སྔགས་དང་དྷརྨ་ར་ཎི་ཏ་བརྗོད། དེ་བཞིན་གཤེགས་པ་བཞིའི་མཚན་ནས་བརྗོད་པ་མེད། དེ་ནས་གཏོར་གཡོག་ཆན་བླུགས་པ་ངོས་ཀྱི་སྣོད་ཆེན་པོར་བླུགས་ལ་བཤལ་ལོ། །དེ་ལྟ་བུ་ལྔ་བཅུ་རྩ་བཞི་བཏང་ལ། གླུད་དེ་སྣོད་དེའི་ནང་དུ་གཞུག །དེ་ནས་ཡང་ལྔ་བཅུ་རྩ་བཞིའི་བར་དུ་བཏང་ནས། དེ་ནས་དཔང་གཟུགས་ནི། རྩ་བརྒྱུད་བླ་མའི་ཚོགས་ཐམས་ཅད། །དཔང་པོར་བཞུགས་ལ་དགོངས་སུ་གསོལ། །བདག་ཅག་རྒྱུ་སྦྱོར་འཁོར་བཅས་ཀྱི། །བདེན་པའི་དོན་འདི་འགྲུབ་གྱུར་ཅིག།ཡི་དམ་དཀྱིལ་འཁོར་ལྷ་ཚོགས་རྣམས། །དཔང་པོར༴སོགས་ཚིག་གསུམ་འདྲ། ཕྱོགས་བཅུའི་སངས་རྒྱས་བྱང་སེམས་རྣམས། །དཔང་པོར་སོགས། དཔའ་བོ་མཁའ་འགྲོ་ཁྲོ་ཚོགས་རྣམས། དཔང་པོར་སོགས། དཔལ་མགོན་བདུན་ཅུ་རྩ་ལྔ་རྣམས། དཔང་པོར་སོགས། སྣང་སྲིད་ལྷ་སྲིན་སྡེ་བརྒྱད་རྣམས། དཔང་པོར་སོགས། དཀར་ཕྱོགས་སྐྱོང་བ་མཐུ་ཆེན་རྣམས། །དཔང་པོར་སོགས། གནས་བདག་གཞི་བདག་ཞིང་སྐྱོང་ཚོགས། དཔང་པོར་སོགས། མནའ་དང་མཐོ་ཡི་ཤན་འབྱེད་པ། །ཉེས་མེད་རྣམས་ཀྱི་སྟངས་འཛིན་པ། །ཉེས་ཅན་ཀུན་གྱི་ཚར་གཅོད་མཁན། །ལེགས་ཉེས་ཁྲིམས་ཀྱི་རྗེས་གཅོད་པ། །སྲིད་པའི་ཞལ་ལྕེ་གཅོད་པ་ཀུན། དཔང་པོར་སོགས། བདག་ཅག་དཔོན་སློབ་འཁོར་བཅས་ཀུན། ཡང་ན། རྒྱུ་སྦྱོར་འཁོར་བཅས་ཞེས་བརྗོད། ལྷ་རུ་དཀོན་མཆོག་གསུམ་པོ་མཆོད། །ལག་ལེན་དགེ་བ་བཅུ་དང་འབྲེལ། །བྱམས་དང་ངོ་ཚ་ཁྲེལ་ཡོད་བསྒོམ། །མི་རིགས་ངན་པའི་ལས་ཀུན་སྤངས། །བདེན་ཚིག་བརྒྱ་དང་ལྡན་པ་ལགས། །མ་རུངས་སྡིག་ཅན་འདི་པ་ནི། །སྤྱིར་གྱི་དགེ་བའི་ཆོས་ལ་སྨོད། །སྡང་ཞིང་གཏུམ་ལ་དྲག་ཤུལ་ཆེ། །རྫུན་དང་གཡོ་སྒྱུས་རང་གཞན་བསླུ། །འཇིག་རྟེན་ཕུང་བྱེད་མ་གཟིགས་སམ། །མཐུ་རྩལ་ཅན་རྣམས་རྟགས་ཕྱུང་ཤིག།བདག་ཅག་སྡེ་དང་བཅས་པ་ཡི། །མི་མཐུན་འཇོམས་པའི་དུས་ལ་བབ། །བར་ཆད་སེལ་བའི་དུས་ལ་བབ། །འདོད་དོན་སྒྲུབ་པའི་དུས་ལ་བབ། ། ཅེས་རོལ་ཚིག་དང་བཅས་ཏེ། དཔོན་སློབ་བཞིའམ། ཀུན་གྱིས་མཉེས་པའི་དཔང་གཟུགས་བྱ། གླུད་རབས། གླུད་བཤད། གླུད་རྫོངས། བསྐུལ་སོགས་སྤྲོས་པ་བྱེད་ན་སྡེབས་གཅིག་ལ་སྐབས་འདིར་བྱེད་པ་ཐོབ་ཐང་ཡིན་པར་འདུག་ག ོ།གཏོར་བསྔོའི་སྔོན་ལ་བྱེད་པ་ནི་མི་ལེགས། ཡང་ན་འོག་ཏུ་བདེན་བརྡར་གྱི་གོང་ལ་བྱས་ནའང་རུང་ངོ་། །གླུད་རབས་ནི། ཀྱཻ་གླུད་བྱུང་དང་པོ་གང་ནས་བྱུང་། ། དང་པོ་ལྷའི་ཡུལ་ནས་བྱུང་། །ལྷ་དབང་བརྒྱ་བྱིན་སྙུང་གིས་ཟིན། །བཅོམ་ལྡན་ཤཱཀྱ་ཐུབ་པ་ཡིས། །དར་གྱི་གླུད་ཆེན་བཏང་བ་ཡིས། །ལྷ་དབང་བརྒྱ་བྱིན་སྙུང་ལས་ཐར། །གླུད་བྱུང་བར་པ་གང་ནས་བྱུང་། །བར་པ་རྒྱ་གར་ཡུལ་ནས་བྱུང་།། རྒྱལ་པོ་དར་མ་འདུན་རྒྱལ་ནི། །མི་སྙུང་དེ་ནི་དགུ་རུ་སྙུང་། །རྗེ་བཙུན་བྱམས་པ་མགོན་པོ་ཡིས། །གླུད་ཆེན་བཏང་བས་སྙུང་ལས་ཐར། །གླུད་བྱུང་ཐ་མ་གང་ནས་བྱུང་། །ཐ་མ་བོད་ཀྱི་ཡུལ་ནས་བྱུང་། །རྒྱལ་པོ་ཁྲི་སྲོང་ལྡེ་བཙན་གྱིས། །གླུད་ཆེན་རྒྱན་དང་ལྡན་པ་འདི། །སློབ་དཔོན་པདྨ་འབྱུང་གནས་ཀྱིས། །སྡེ་བརྒྱད་རྣམས་ལ་བཏང་བ་ཡིས། །བར་ཆད་ཐམས་ཅད་ཞི་བར་བྱས། །ད་ལྟ་སྔགས་འཆང་བདག་ཅག་གིས། །སྦྱིན་པའི་བདག་པོའི་གླུད་ཆེན་འདི། །འདྲེ་སྲིན་རྣམས་ལ་བསྔོས་པ་ཡིས། །ནད་དང་གདོན་ལས་གྲོལ་བར་འགྱུར། །གནམ་ས་གཉིས་ལ་སྲིད་པའི་གླུད། །གླུད་ཀྱི་དེ་ནི་ཕ་སྨོས་པ། །གནམ་གྱི་དེ་ནི་ཀ་ཡང་རྩེ། །གླུད་ཀྱི་དེ་ནི་མ་སྨོས་པ། །ས་ལ་སྲོག་མོ་གླུད་ཀྱི་ཡུམ། །དེ་ལས་དར་གྱི་གླུད་ཆེན་བྱུང་། །ཀྱཻ་སྣང་སྲིད་ལྷ་འདྲེ་ཚུར་གསོན་དང་། །སྦྱིན་པའི་བདག་པོ་འཁོར་བཅས་ལ། །ལན་ཆགས་བུ་ལོན་སྙེགས་པ་ཡིས། །སྡེ་བརྒྱད་འདྲེ་སྲིན་ཐམས་ཅད་ཀུན། །གླུད་ཆེན་གཟུགས་མཆོག་རྒྱན་ལྡན་འདི། །འབྱུང་བ་ལྔ་ལས་གྲུབ་པའི་གླུད། །ཏིང་འཛིན་རྒྱལ་པོས་དབང་བསྐུར་བས། །སྦྱིན་པའི་བདག་པོའི་གླུད་དུ་གཏོང་། །དེ་སྐད་དེ་ནི་བགྱིས་པ་ལས། །གླུད་མཆོག་གོམ་གསུམ་ཕར་འཕར་ནས། །སླར་ཡང་ལོག་སྟེ་འདི་སྐད་སྨྲས། །སྔགས་འཆང་རྒྱལ་པོ་ཚུར་གསོན་དང་། །འབྲུ་མཆོག་དར་གྱི་མི་པོ་ཆེ། །མི་ཡིས་གླུད་དུ་གཏོང་ལགས་ན། །འབྱུང་བ་བཞི་དང་དབང་པོ་ལྔ། ། ཡན་ལག་ལྔ་དང་ཚོགས་དྲུག་དང་། །ཕུང་ཁམས་སྐྱེ་མཆེད་ཀུན་དང་ལྡན། །གོས་དང་རྒྱན་དང་དཀོར་ཆ་སོགས། །དེ་རྣམས་བདག་ལ་འཚལ་ལགས་ན། །སྐྱེ་འགྲོའི་གླུད་དུ་འགྲོ་བར་བགྱི། །དེ་སྐད་དེ་ནི་ཞུས་པ་ལས། །སྔགས་འཆང་རྒྱལ་པོའི་ཞལ་ན་རེ། །དར་གྱི་གླུད་ཆེན་ཚུར་ཉོན་དང་། །འབྱུང་བ་གཟུགས་སོགས་ཁྱོད་ལ་ཚང། །ཤ་མེད་འབྱུང་བ་ས་ལ་བྱས། ཁྲག་མེད་འབྱུང་བ་ཆུ་ལ་བྱས། །དྲོད་མེད་འབྱུང་བ་མེ་ལ་བྱས། །དབུགས་མེད་འབྱུང་བ་རླུང་ལ་བྱས། །དུང་ཕོར་དཀར་པོར་རུས་པར་བྱས། །རྡོ་རྒྱུས་བྱང་བལ་རྒྱས་པར་བྱས། །རེག་འཇམ་དེ་ནི་ལྤགས་པར་བྱས། །ཆག་ཚང་ཀུ་བ་ཁྱོད་ཀྱི་མགོ།མགོ་བསྒྱུར་དེ་ནི་ཤིགས་སེ་ཤིགས། །ཟེར་མོ་འཕན་བཟང་ཁྱོད་ཀྱི་སྐྲ། །སྐྲ་ལོ་དེ་ནི་ཤིགས་སེ་ཤིགས། །ལུང་ཐང་འབར་བ་བལྟ་བའི་མིག།ནག་དང་དེ་ནི་ཧྲིགས་སེ་ཧྲིག།སྙན་ཆ་བཟང་མོ་སྙན་དུ་བྱས། །སྒྲ་སྙན་དེ་ནི་ལྷངས་སེ་ལྷང་། །ཀ་ཀོལ་དྲི་བསྲུང་སྣོམ་པའི་སྣ། །དྲི་བསྲུང་ངད་པ་བྱིངས་སེ་བྱིངས། །ལེབ་རྒན་དམར་པོ་སྨྲ་བའི་ལྕེ། །སྨྲས་མཁས་དེ་ནི་ཐོལ་ལོ་ལོ། །འགྲོན་བུ་ཐོད་དཀར་བཞད་པའི་སོ། །དཀར་དངས་དེ་ནི་ཁྲིགས་སེ་ཁྲིགས། །དབང་པོ་ལག་པ་གཡོབ་པའི་ལག།སོར་བཅུ་དེ་ནི་ཁྲབས་སེ་ཁྲབས། །རྐང་པ་ཐབས་ཤེས་ཟངས་ལྕགས་བྱས། །འགྲོ་མཁས་དེ་ནི་ཤམས་སེ་ཤམས། །མོན་ལུག་བརླ་སྒང་ཁོག་པའི་སྙིང་། །དྲན་པ་དེ་ནི་རྒྱ་ཆེར་ལྡན། །གླ་གོར་ཞོ་ཤ་གློ་བར་བྱས། །མཁལ་སྲན་དྲེ་བོ་མཁལ་མར་བྱས། །ཕོ་ལོང་ལྒང་པ་མཚན་མར་བྱས། །རྣམ་ཤེས་བརྒྱད་དང་ཚོགས་དྲུག་དང་། ཁམས་དང་སྐྱེ་མཆེད་ཁྱོད་ལ་ཚང། །གོས་དང་རིན་ཆེན་རྒྱན་གྱིས་སྤྲས། །མི་ནོར་སྣ་དགུ་རྒྱབ་ཏུ་ཁུར།། སྔགས་དང་ཕྱག་རྒྱས་བྱིན་རླབས་པའི། །འདི་འདྲའི་གླུད་མཆོག་ཡ་མཚན་ཅན།། སྒང་བུ་དེ་ནི་མཐོ་མཐོ་ནས། །གསུང་དབྱངས་དེ་ནི་ཀྱུ་རུ་རུ། །བཤོད་བུ་དེ་ནི་དམའ་དམའ་ནས། །འགྲོ་མཁས་དེ་ནི་ཤམས་སེ་ཤམས། །ལྕགས་ཐག་དེ་ནི་བརྡར་བརྡར་ནས། །སྐྱེས་པ་དམག་ལ་ཆས་པ་འདྲ། །རྒྱན་ཆ་མང་པོ་པུར་རུ་རུ། ། མོ་བཙུན་བག་མར་ཆས་པ་འདྲ། །དེ་ཙམ་དེ་ནི་འཚལ་བས་ན། །སྐྱེ་འགྲོ་ཡོངས་ཀྱི་གླུད་དུ་སོང་། །ཀྱཻ་སྣང་སྲིད་ལྷ་འདྲེ་ཚུར་ཉོན་དང་། །དེ་རིང་བདེན་པའི་ངག་ཉོན་ལ། །སྦྱིན་པའི་བདག་པོ་འཁོར་བཅས་ལ། །ལན་ཆགས་བུ་ལོན་རྙོག་པ་ཡིས། །འདྲེ་སྲིན་འབྱུང་པོའི་ཚོགས་བཅས་ཀུན། །གླུད་ཆེན་གཏོར་མ་འདི་ལོང་ལ། །འགལ་རྐྱེན་བར་ཆད་བཟློག་ཏུ་གསོལ། ། ལམ་དང་ཡུལ་བསྟན་པ་ནི། སྡེ་བརྒྱད་འབྱུང་པོའི་ཚོགས་བཅས་ཀུན། །དར་གྱི་མི་ཆེན་ཞལ་ན་རེ། །འགྲོ་བའི་ལམ་དང་ཡུལ་སྟོན་ཟེར། །ཀྱཻ་ལྟོ་མཁན་རྒྱལ་པོའི་ཞལ་ན་རེ། །དཔྱིད་ཟླ་གསུམ་དང་དབྱར་ཟླ་གསུམ། །རླུང་དང་ཆར་ཟིལ་ལྟོ་ཡི་ལམ། །སྟོན་ཟླ་གསུམ་དང་དགུན་ཟླ་གསུམ། །ལོ་ཏོག་གཙང་ཆབ་ལྟོ་ཡི་ལམ། །སྟོང་ལམ་ཤུལ་རིང་ལྟོ་བའི་ལམ། ཁྱོད་ཀྱི་ལམ་ཡང་དེ་རུ་བསྟན། །གླུད་ཆེན་འདྲེ་སྲིན་དེར་སོང་ཞིག ། ཅེས་བསྔོ་ཞིང་ཡུལ་བསྟན་པ་ནི། ཕྱོགས་ཕྱོགས་བྱ་བ་ཕ་གི་ན། །ཉི་མ་ཤར་ཕྱོགས་ཕ་གི་ན། །ཡུལ་ཡང་ཤེལ་གྱི་ཡུལ་ལ་བྱས། །མཁར་ཡང་ཤེལ་གྱི་མཁར་ལ་བྱས། །མི་ཡང་ཤེལ་གྱི་མི་ལ་བྱས། །སྨྲ་རེ་མཁས་ལ་ངག་རེ་འཇམ། །ཤེལ་